Uredba Komisije (ES) št. 1949/2003

z dne 3. novembra 2003

o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi [1], nazadnje spremenjene z Uredbo Komisije (ES) št. 2176/2002 [2] in zlasti člena 9(1)(a) Uredbe,

Ob upoštevanju naslednjega:

(1) V skladu s Kombinirano nomenklaturo, določeno v Prilogi I k Uredbi (EGS) št. 2658/87, naj se določene omake na osnovi zelenjave uvrstijo pod številko 2103, medtem ko pripravljena ali konzervirana zelenjava spada v Poglavje 20.

(2) Da bi olajšali razlikovanje med proizvodi, ki naj se uvrstijo pod številko 2103, in proizvodi, ki spadajo v Poglavje 20, je v Uredbo Komisije (ES) št. 288/97 z dne 17. februarja 1997 o spremembah Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi in o razveljavitvi številnih pravil o uvrščanju [3] vstavljena dodatna opomba 1 k Poglavju 21 Kombinirane nomenklature. V dodatni opombi je določen kriterij za razlikovanje, ki temelji na prehodu skozi standardizirano sito iz železne žice. Kriterij določa, da mora skozi kovinsko sito preiti vsaj 80 mas. % sestavin, da bi proizvod obravnavali kot omako.

(3) Skladno s pojasnilom harmoniziranega sistema k številki 2103, del A, izraz "omake" zajema tudi določene pripravke na osnovi zelenjave ali sadja, ki so večinoma tekočine, emulzije ali suspenzije in včasih vsebujejo vidne kose zelenjave ali sadja. Ti pripravki se od pripravljene ali konzervirane zelenjave in sadja iz Poglavja 20 razlikujejo po tem, da se uporabljajo kot omake, tj. kot dodatek k hrani ali pri pripravi določenih jedi, niso pa namenjene samostojnemu uživanju.

(4) Dandanes se pripravlja in daje na trg nov tip omake na osnovi zelenjave, ki vsebuje vidne in razpoznavne kose zelenjave ali sadja, pri kateri pa skozi sito preide manj kot 80 mas. % sestavin. Na podlagi dodatne opombe 1 k Poglavju 21 Kombinirane nomenklature se tega tipa omake ne more obravnavati kot omako iz številke 2103, medtem ko bi bila skladno z nomenklaturo harmoniziranega sistema takšna uvrstitev mogoča [4].

(5) Zatorej je dodatno opombo 1 k Poglavju 21 Kombinirane nomenklature smiselno in potrebno izbrisati.

(6) Treba je opozoriti, da ni bilo mogoče doseči dogovora o spremembi besedila številke 2103 v nomenklaturi harmoniziranega sistema glede uvrščanja omak, ali prilagoditi dodatno opombo 1 k Poglavju 21 Kombinirane nomenklature, ki je določena na podlagi harmoniziranega sistema.

(7) Uredba (EGS) št. 2658/87 mora biti torej ustrezno spremenjena.

(8) Ukrepi, predvideni v tej uredbi, so v skladu z mnenjem Odbora za carinski zakonik–

SPREJELA NASLEDNJO UREDBO:

Člen 1

Dodatna opomba 1 k Poglavju 21 Kombinirane nomenklature, navedena v Prilogi I k Uredbi (EGS) št. 2658/87, se izbriše.

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 3. novembra 2003

Za Komisijo

Frederik Bolkestein

Član Komisije

[1] UL L 256, 7.9.1987, str. 1.

[2] UL L 331, 7.12.2002, str. 3.

[3] UL L 48, 19.2.1997, str. 7.

[4] Glej Sklep odbora HS, oktober 1999 (Orientalska sladko-kisla omaka).

--------------------------------------------------